P2P, peer to peer o pa que mos entendamos "de igual a igual". Términu perconocíu por toos: pirates, artistes, empresarios y xente de buena reputación y amantes de les modes.    Defendíu por aquellos que aprovechen les nueves oportunidaes que-yos apurre: comunicase ensin intermediarios, ensin control, ensin más oferta que la so demanda. Tan amañosu, priváu ya incontrolable: ye bien fácil controlar lo que tien un sólu cauce, pero imposible aquello que s'entama xuntando célules pequeñes pa dar nun texíu  mayor que puede funcionar dafechu namás con una parte de los sos miembros...ensin centru, ensin control.    Escorriu por aquellos que nagüen pol control y la autoridá. Paradigma virtual del gran hermanu: monitorización, xestión, esbilla de tráficu...poder sobre los servicios y direccionamientu del consumu. Too nes redes, pero ensin les redes; too polos internautes, pero con oveyines.    Y los primeros, salen ¿a la cai?. Pero nun sal naide. ¿Quien convoca? ¿quien manda? ¿ye que nun  deprendimos nada? "De igual a igual", tanto pa les máquines como pa les persones quier decir coordinación, non dirixismu. De igual a igual ye a decisión de toos, nun fai falta más anonimatu. De igual a igual yes tú, soi yo y les mios acciones coles tuyes.    De igual a igual ¿ye que nun deprendimos na d'esa topoloxía que tantu defendemos? y ellos mirando...de les grandes tecnoloxíes de montaxe'n cadena deprendimos como esclavizar persones alienándoles nuna ocupación tola so vida. ¿Nun mos podría  enseñar daqué esta tecnoloxía que tantu decimos defender? Quiciás al final ye que nun inventemos realmente nada, namás lleguemos a la consciencia del so valir a traviés de necesidaes superficiales que dacuando son quien a calar no más fondo.    Nun da igual. Namás, de igual a igual.